**Ang. dommere og stevner i STFIK** August 2017

Friidrettssesongen 2017 er mer enn halvveis. Mange bra stevner er blitt arrangert i kretsen, og flere gjenstår. Kretsstyret har hatt sitt første møte etter sommerferien, og nok en gang stod ‘dommerkurs’ på sakslista. Er det noen vits i å utlyse nye kurs? Selv om vi setter minimum 4 deltagere som nedre grense for å avholde krets – eller forbundsdommerkurs, så er det ganske umulig å få nok påmeldte.

«Det går bra», sier noen. «Stevne blir det, selv om funksjonærene ikke er autoriserte dommere.» Og det ser vi. Noen arrangører setter likhetstegn mellom ‘**dugnad’** og ‘**friidrettsstevne’**. Med dette legges lista ganske lavt også når det gjelder å få folk til å påta seg oppgaver som har direkte med avviklingen av de enkelte øvelsene å gjøre. Det handler om å stille opp for klubben og gjøre en innsats for å få arrangert et terminfestet stevne. Dommer eller ikke dommer, det får komme i andre rekke. VI TRENGER FOLK!

Undertegnede har denne sesongen vært vitne til at 2 svært gode resultater (i to ulike stevner) ikke ble godkjent fordi funksjonæren som hadde oppgaven, ikke kjente reglene og viftet med det røde flagget. Det hjalp ikke at både utøver og trenere straks protesterte. Måling kunne ikke foretas. Det var for seint.

Så var det et nasjonalt stevne på Stadion i Trondheim, der utøverne selv (de under 14 år) fikk velge om de ville ha satssone eller ikke i lengde. Hørt slikt? Alle under 14 år skal ha satssone. Ingen valg skal gjøres. Treffer de planken, så måles det selvsagt derfra. Satses det innenfor satssonen, så måles det fra satspunktet.

En annen variant, er de stevnene hvor ‘øyeblikkelig hasteopplæring’ må til. Nylig skjedde det i en konkurranse i et større stevne, rett før øvelsen skulle starte. Det viste seg at øvelsesleder ikke visste noe om hvordan øvelsen skulle gjennomføres. «Hallo! Er det noen som kan gå gjennom de viktigste reglene, nå med en gang – slik at vi kan holde tidsskjema?»

Jeg er selv en ganske fersk dommer uten lang erfaring. Men jeg lærer stadig ved å praktisere på stevner. Dessuten er STFIK så heldig å fortsatt ha noen meget erfarne dommere og friidrettsentusiaster som alltid er villig til å svare på spørsmål uansett vanskelighetsgrad. Og kretsen har hele 4 godkjente kurslærere.

Alle stevner burde ha et minstekrav om at alle øvelsesledere er dommere. Kretsstyret kan ikke sette et slikt krav, men det går an å ønske. Hvis noen klubber ønsker et dommerkurs lagt til sitt klubbhus eller et annet lokale i nærmiljøet, så er det stor sjanse for at vi kan ordne det.

En annen måte å dekke «kravet» om minst en dommer i hver øvelse, er at klubbene stiller opp for hverandre. Det bør gå an spørre om hjelp, uten at dette skal være ei bremse for å utvide antall dommere i egen klubb. Mange dommere har sin(e)favorittøvelser som de liker best å dømme. Det er en god regel å spørre om dette, før man tildeler oppgaver. **Dommerlista finnes på kretsens hjemmeside.**

Kanskje lurt å ta opp tema «dommere» i klubben, før utendørssesongen er over? Kretsstyret vil i løpet av høsten på nytt sende ut invitasjon til kurs. Målet er ikke å skape stress og prestasjonsangst. Tvert imot! Jeg har med vilje unngått å bruke ordet **‘kompetanse’** i dette notatet. Det handler mer om **trivsel**. Friidrett er en individuell idrett med målbare resultater. Enten det gjelder å sette personlig rekord, kretsrekord eller nasjonal rekord, så tror jeg alle parter vil ha enda mer glede av stevnene som arrangeres i kretsen, hvis flere kjenner til de viktigste reglene som gjelder.

Hilsen Dommerutvalget i STFIK v/Anne-Kirsti Espenes